**Muguri de piatră străvezie**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din umbre ce coboară înlănțuind copacii,

Se rup secunde pline de ciocli muribunzi,

Distrași de câte-o frunză ce scutură gândacii

Din gânduri de mărire cu umerii imunzi.

Pe calea de cădere, elitre de rădașcă

Se-nvârt spre iluzoriul sorbit la o cafea

Amară ca sărutul din margine de ceașcă

Frecată cu cenușa din os de narghilea.

Pe solul cu amestec de timp pierdut la ziduri

În care nuci uscate se vaită a vânt,

O siluetă-și zbate durerea printre riduri

Ce cresc a nemurire cu aripi de cuvânt.

E-o piatră străvezie, cu hamul rupt în spate,

Cu buzunarul vieții de molii ciuruit,

Ce vrea ca în sorocul din clipe aruncate

O praștie să-i schimbe destinul chinuit.

Nervurile ascunse în poli de nebunie,

Par muguri de fiasco și flori de mine-adânci

Săpate-n gropi de tihnă cu o melancolie

Asemenea răbdării pierdută-n miez de stânci.